หุ้นแดงเถือกตามเมษาฯเลือด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

CSคิดไวแนะลูกค้าทิ้งไทย ต่างชาติขายแค่2พันล้าน
โพสต์ทูเดย์ — นักลงทุนเทกระจาดทั้ง อนุพันธ์ หุ้น ดัชนีดิ่ง 28 จุด เครดิตสวิส เสือปืนไวแนะทิ้งตลาดหุ้นไทย แต่จบวันกลับโผล่ยอดซื้อ
ตลาดหุ้นไทยดิ่งเหวลงตามคาดหลังเหตุการณ์นองเลือด นักลงทุนพร้อมใจกันขนหุ้นออกมาทิ้งตั้งแต่เปิด และระหว่างวันทำหวาดเสียว ดัชนีรูดลงไปแรงถึง 46.76 จุด ซึ่งคิดเป็น 5.92% ก่อนมีแรงซื้อกลับหุ้นธนาคารใหญ่ และกลุ่มพลังงาน กระชากให้ดัชนีฟื้นตัวขึ้นและปิดที่ระดับ 760.90 จุด ติดลบ 28.76 จุด หรือ 3.64% มูลค่าการซื้อขายทั้งสิ้น 35,210 ล้านบาท 
ขณะที่นักลงทุนต่างชาติขายสุทธิ 2,109 ล้านบาท ส่วนสถาบันในประเทศกลับขายหนักกว่า 2,426 ล้านบาท และรายย่อยช้อนต่อ 4,705 ล้านบาท 
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ (บล.) ดีบีเอส วิคเคอร์ส (ประเทศไทย) และนายกสมาคมบริษัทหลักทรัพย์ กล่าวว่า นักลงทุนต่างชาติแห่ขายหุ้นออกมาตามคาด โดยทิ้งหุ้นกลุ่มพลังงานและธนาคารพาณิชย์ ส่วนลูกค้าของดีบีเอส มียอดซื้อและขายออกใกล้เคียงกัน
“บล.เครดิตสวิส (CS) เป็นโบรกเกอร์ต่างชาติรายแรกและรายเดียวในขณะนี้ที่แนะนำให้ลูกค้าทิ้งตลาดหุ้นไทย หลังเกิดเหตุการณ์นองเลือด แต่เมื่อจบวัน พบว่า CS กลับมียอดซื้อสุทธิ” นางภัทธีรา กล่าว
ทั้งนี้ CS มียอดซื้อสุทธิ 498 ล้านบาท จากมูลค่าซื้อจำนวน 1,686 ล้านบาท และขายออก 1,188 ล้านบาท ส่วนยูบีเอสขายสุทธิ 284 ล้านบาท ขณะที่ บล.ไทยพาณิชย์ กลับขายถึง 748 ล้านบาท 
นางภัทธีรา กล่าวว่า นักลงทุนโดยเฉพาะรายย่อยยังไม่ควรรีบร้อนกระโดดเข้าไปซื้อหุ้น เพราะสถานการณ์ยังมีความไม่แน่นอนสูง และไม่รู้ว่าจะจบลงอย่างไร และเมื่อใด จึงประเมินมูลค่าพื้นฐานไม่ได้ 
นางภัทรียา เบญจพลชัย กรรมการผู้จัดการ ตลาดหลักทรัพย์แห่งประเทศไทย กล่าวว่า ดัชนีแตะระดับ 5% ตลาดต้องรายงานภาวะการลงทุนให้กระทรวงการ คลัง ธนาคารแห่งประเทศไทย และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รับทราบ ซึ่งเป็นไปตามขั้นตอนปกติ แต่ยังไม่ถึงขั้นต้องประชุมด่วน เพราะเห็นว่าสถานการณ์ยังรับมือได้และต้องติดตามอย่างใกล้ชิด
นายไพบูลย์ นลินทรางกูร กรรมการผู้จัดการ บล.ทิสโก้ กล่าวว่าในช่วงสั้นๆ หุ้นจะซึมลง ส่วนจะดีขึ้นเมื่อไรต้องรอข่าวบวกใหม่ แต่ต่างชาติที่ขายหุ้นออกมาก็ถือว่าไม่มากนัก โดยเม็ดเงินต่างประเทศยังเข้าลงทุนในภูมิภาคเอเชีย
ทางด้านตลาดอนุพันธ์ก็มีแรงขายออกมาชัดเจน ส่งผลให้ตลอดทั้งวันมีการซื้อขายรวม 26,820 สัญญา 
นางเกศรา มัญชุศรี กรรมการผู้จัดการตลาดอนุพันธ์ (ประเทศไทย) หรือ TFEX กล่าวว่า นักลงทุนในตลาดอนุพันธ์ก็มีการขายออกมาเพื่อลดความเสี่ยง เห็นได้จากการซื้อขายครึ่งวันประมาณ 1.4 หมื่นสัญญา ซึ่งเท่ากับการซื้อขายตลอดทั้งวันในภาวะปกติ